钦定古今图书集成/理学汇编/字学典/第078卷 > 王氏法书苑 > 《题右军乐毅论》陈僧智永
## 钦定古今图书集成/理学汇编/字学典/第078卷 > 王氏法书苑 > 《题右军乐毅论》陈僧智永

“《乐毅论》者，正书第一。梁世模出，天下珍之。自萧阮之
流，莫不临学。陈天嘉中，人得以献文帝，帝赐始兴王。
王作牧境中，即以见示。”吾昔闻其妙，今睹其真，阅翫
良久，匪朝伊夕。始兴薨后，仍属废帝。废帝既殁，又属
馀杭公主。公主以帝王所重，恒加宝爱。陈世诸王，皆
求不得。及天下一统，四海同文，处处追寻，累载方得。
此书。留意运工，特尽神妙。其间书“误”两字，不欲点除，
遂雌黄治定，然后用笔。陶隐居云“《大雅吟》《乐毅论》《太
师箴》等，笔力鲜媚，纸墨精新。”斯言得之矣。释智永记。